RESOLUCIÓN do 15 de abril de 2004 pola que se convoca un curso de actualización en materia penal.
ACADEMIA GALEGA DE SEGURIDADE — III. OUTRAS DISPOSICIÓNS — 28/04/2004

Dentro das actividades programadas para o ano 2004 en colaboración coa Deputación Provincial de Pontevedra, en virtude do convenio de formación asinado entre a Consellería de Xustiza, Interior e Administración Local e a Deputación Provincial de Pontevedra, anúnciase a realización dun curso de actualización en materia penal, que se deberá desenvolver conforme as seguintes bases:
Obxectivos.
-Coñecer as novidades habidas na normativa penal e procesual-penal que teñan maior incidencia na operativa diaria das policías locais.
-Saber qué cambios se introducen coa nova reforma do Código penal e a afectación sobre o traballo policial que isto vai supor á súa entrada en vigor.
Publicación.
Esta actividade formativa, e tamén todas aquelas que se desenvolvan en colaboración coa Deputación Provincial de Pontevedra, serán obxecto de publicación no Diario Oficial de Galicia e no BOP de Pontevedra.
Destinatarios.
O curso vai dirixido aos membros dos corpos de policía local da provincia de Pontevedra.
Inscrición.
A inscrición dos participantes será totalmente gratuíta.
Prazas.
30 prazas.
Solicitudes.
1. O persoal que desexe participar neste curso deberá presentar, cuberta á máquina, ou con letra moi clara, a instancia que figura no anexo.
2. O prazo para a presentación de instancias rematará o día 26 de maio de 2004, ás 14.00 horas.
3. As instancias deberán enviarse á Deputación Provincial de Pontevedra, Área de Recursos Humanos e Formación (fax: 986 80 41 41), avenida Montero Ríos, s/n, 36001 Pontevedra; ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Datas.
O curso realizarase en datas do 31 de maio ao 4 de xuño de 2004.
O horario será das 16.30 ás 20.30 horas.
Contido.
O curso desenvolverase en sesións de tarde, de luns a venres, e nel trataranse os seguintes módulos:
I. A reforma do Código penal: novidades máis importantes que achega esta reforma, que entrará en vigor en outubro de 2004.
II. Actualización na operativa policial referida aos xuízos rápidos.
Relación de admitidos.
A relación de admitidos farase pública, o día 27 de maio a partir das 14.00 horas, tanto na Deputación Provincial de Pontevedra como a Academia Galega de Seguridade, e os interesados poden coñecer e confirmar a súa asistencia chamando aos teléfonos 986 59 00 21 (AGS) ou 986 80 41 00, ext. 306/307 (Área de Recursos Humanos e Formación da Deputación Provincial de Pontevedra).
Lugar.
O curso desenvolverase no concello de Baiona, quedando por concretar o seu lugar de realización, que se comunicará previamente xunto coa lista de admitidos.
Certificado de asistencia.
Ao remate do curso entregaráselles un certificado de asistencia a aquelas persoas que acrediten a súa participación continuada a el.
Modificacións.
Tanto a Academia Galega de Seguridade como a Deputación Provincial de Pontevedra, se é o caso, poderán modificar o desenvolvemento do curso para adaptalo ás necesidades da Administración e ás continxencias que poidan xurdir.
A Estrada, 15 de abril de 2004.
Juan José Fariñas-Ferro Rodríguez
Director xeral da Academia Galega
de Seguridade